b'\n_START_ARTICLE_\nJoe Nathan Ballard\n_START_SECTION_\n\xc5\xbdivljenjepis\n_START_PARAGRAPH_\nBallar je leta 1965 diplomiral iz elektroin\xc5\xbeenirstva na Southern University and A&M College, nato pa je kot \xc4\x8dastnik vstopil v Korpus in\xc5\xbeenircev Kopenske vojske ZDA. Med prvo turo dol\xc5\xbenosti v Vietnamu je bil poveljnik voda 84. in\xc5\xbeenirskega bataljona, nato pa je bil v Fort Polku poveljnik trena\xc5\xbene \xc4\x8dete in v Fort Belvoiru je opravil Napredni te\xc4\x8daj za in\xc5\xbeenirske \xc4\x8dastnike; med drugo turo dol\xc5\xbenosti v Vietnamu je bil poveljnik \xc4\x8dete 864. in\xc5\xbeenirskega bataljona ter na\xc4\x8delnik komunikacijske sekcije v 18. in\xc5\xbeenirski brigadi. Po vrnitvi v ZDA je bil dodeljen 5. armadi in Rekrutnemu poveljstvu, nato pa je bil operativni in izvr\xc5\xa1ni \xc4\x8dastnik 326. in\xc5\xbeenirskega bataljona 101. zra\xc4\x8dnoprevozne divizije._NEWLINE_Leta 1978 je bil poslan v Ju\xc5\xbeno Korejo, kjer je postal operativni, nato pa izvr\xc5\xa1ni \xc4\x8dastnik v in\xc5\xbeenirskem \xc5\xa1tabu U.S. Forces, Korea. Njegove naslednje dol\xc5\xbenosti so bile: glavni in\xc5\xbeenir v Energetski pisarni Kopenske vojske ZDA pri Pisarni namestnika na\xc4\x8delnika General\xc5\xa1taba Kopenske vojske ZDA za logistiko; poveljnik 82. in\xc5\xbeenirskega bataljona (1982-), poveljnik 18. in\xc5\xbeenirske brigade in hkrati pomo\xc4\x8dnik namestnika na\xc4\x8delnika \xc5\xa1taba za in\xc5\xbeenirstvo pri Sede\xc5\xbeu Kopenske vojske ZDA Evropa, pomo\xc4\x8dnik komandanta In\xc5\xbeenirske \xc5\xa1ole Kopenske vojske ZDA (1991-), na\xc4\x8delnik bazne \xc5\xa1tudije totalne vojske v Pisarni na\xc4\x8delnika General\xc5\xa1taba Kopenske vojske ZDA in poveljujo\xc4\x8di general In\xc5\xbeenirskega centra in Fort Leonard Wood._NEWLINE_Nato pa je bil na\xc4\x8delnik \xc5\xa1taba Poveljstva za usposabljanje in doktrino in nazadnje na\xc4\x8delnik in\xc5\xbeenircev (Chief of Engineers) in poveljnik Korpusa in\xc5\xbeenircev Kopenske vojske ZDA._NEWLINE_Poleg osnovnega \xc5\xa1tudija je opravil \xc5\xa1e magisterij iz in\xc5\xbeenirskega mened\xc5\xbementa (Univerza Missourija-Rolla) in kon\xc4\x8dal Osnovni ter nadaljevalni te\xc4\x8daj in\xc5\xbeenirskega \xc4\x8dastnika, Poveljni\xc5\xa1ki in general\xc5\xa1tabni kolid\xc5\xbe Kopenske vojske zDA in Vojni kolid\xc5\xbe Kopenske vojske ZDA.'